b'\n_START_ARTICLE_\nVital Aha\xc4\x8di\xc4\x8d\n_START_SECTION_\nRojstvo\n_START_PARAGRAPH_\nIzhajal je iz tr\xc5\xbei\xc5\xa1ke glasbene dru\xc5\xbeine, kajti njegov o\xc4\x8de Rudolf je poleg igranja v godbi pou\xc4\x8deval tudi igranje na klavir, kitaro, harmoniko in citre. Glasbeno je, seveda, izobrazil tudi vseh pet otrok, predvsem pa je v njih vzbudil \xc4\x8dut in ljubezen do slovenske ljudske pesmi._NEWLINE_Aha\xc4\x8di\xc4\x8d je za\xc4\x8del igrati na harmoniko s petimi leti. Sprva se je upiral o\xc4\x8detovi strogi, a skrbni glasbeni vzgoji, ko pa je instrument vzljubil, ga ni odlo\xc5\xbeil vse do svoje prezgodnje smrti. Po osnovnem poklicu je bil in\xc5\xbeenir strojni\xc5\xa1tva, ves \xc4\x8das redno zaposlen, vendar je bil z glasbo trdno povezan vse \xc5\xbeivljenje._NEWLINE_Pre\xc5\xbeivel je te\xc5\xbeka vojna leta, kajti ko so l. 1941 vkorakali v Tr\xc5\xbei\xc4\x8d Nemci, je njegov o\xc4\x8de, ki je bil kapelnik godbe, dobil ukaz, naj igra nem\xc5\xa1ke mar\xc5\xa1e. Ker je bil zaveden Slovenec, je ukazal zaigrati Pod klan\xc4\x8dkom sva se sre\xc4\x8dala. Zato so ga odpeljali v zapor v \xc5\xa0entvid, od tam pa celotno dru\xc5\xbeino 3. julija 1941 za \xc5\xa1tiri leta v Srbijo.\n_START_SECTION_\nPovojna leta\n_START_PARAGRAPH_\nPo vrnitvi iz Srbije je kon\xc4\x8dal osnovno \xc5\xa1olo in se vpisal na kranjsko gimnazijo. \xc5\xbde v \xc4\x8dasu \xc5\xa1tudija na Fakulteti za strojni\xc5\xa1tvo je igral v razli\xc4\x8dnih ansamblih, da si je prislu\xc5\xbeil denar za \xc5\xa1tudij. \xc5\xa0tipendije zaradi o\xc4\x8detove kr\xc5\xa1\xc4\x8danske usmerjenosti namre\xc4\x8d ni dobil, doma pa so bili revni._NEWLINE_Igral je v Kranju, na Bledu, v Ljubljani, v Opatiji in \xc5\xa1e marsikje. Nekaj \xc4\x8dasa se je celo profesionalno ukvarjal samo z glasbo. Po kon\xc4\x8danem \xc5\xa1tudiju se je najprej zaposlil v Tr\xc5\xbei\xc4\x8du, nato v Ljubljani, in nazadnje v tovarni glasbil Melodija Menge\xc5\xa1.\n_START_SECTION_\nGlasbena pot\n_START_PARAGRAPH_\nV narodnozabavno glasbo je najprej vstopil prek Zadovoljnih Kranjcev, \xc5\xbee leta 1957. Pred odhodom k vojakom je spoznal Borisa Kova\xc4\x8di\xc4\x8da in leta 1962 z njegovim ansamblom \xc5\xbee posnel tudi prvo plo\xc5\xa1\xc4\x8do._NEWLINE_Ob tem, ko je igral pri Zadovoljnih Kranjcih je imel tudi svojo skupino, Trio Vitala Aha\xc4\x8di\xc4\x8da. Sestavljali so ga Milan Ferle\xc5\xbe s kitaro, Boris Vede z basom in on s kromati\xc4\x8dno harmoniko._NEWLINE_Aha\xc4\x8di\xc4\x8d je igral veliko \xc5\xa1e v drugiz zasedbah, veliko je igral sam ali pa spremljal priljubljene pevse s harmoniko. S sestro Marijo Aha\xc4\x8di\xc4\x8d Pollak sta posnela tri plo\xc5\xa1\xc4\x8de in kasete, sodeloval je tudi pri snemanju otro\xc5\xa1kih pesmi, filmske glasbe, popevk pri Borisu Kopitarju, kar 15 let skupaj pa je s harmoniko spremljal tudi Ribni\xc5\xa1ki oktet._NEWLINE_Med najbolj znanimi pevci ljudskih pesmi je spremljal Toneta Kozlev\xc4\x8darja, Zlato Ognjanovi\xc4\x87, Dragi\xc5\xa1o Ognjanovi\xc4\x87, Vilmo Bukovec, Jurija Rejo, Jo\xc5\xbeeta Koresa, Rajka Koritnika, Milo\xc5\xa1a Genoria, Bo\xc5\xbea Gro\xc5\xa1lja, Stojana Veneta, Branko Strgar in \xc5\xa1e mnoge druge._NEWLINE_V arhivu RTV Slovenija je \xc4\x8dez 500 skladb, pri katerih igra harmoniko Vital Aha\xc4\x8di\xc4\x8d, tako v izvedbi tria, ansambla Borisa Kova\xc4\x8di\xc4\x8da, pihalnih godb Jo\xc5\xbeeta Priv\xc5\xa1ka in Francija Puharja, z Big bandom RTV Slovenija in revijskim orkestrom, seveda pa je v njegovi zapu\xc5\xa1\xc4\x8dini tudi veliko solisti\xc4\x8dnih posnetkov.\n_START_SECTION_\nSmrt\n_START_PARAGRAPH_\nVital Aha\xc4\x8di\xc4\x8d je umrl 19. aprila 1995 star le 62 let.'